Polisie maak vinnig werk van onrus in KaapstadBetogers het laat Sondag en vroeg Maandag byeengekom. (Foto: JP Smith/Facebook) Die polisie het sedert laat Sondagaand vinnig werk daarvan gemaak om betogers wat in Kaapstad amok wou maak, uiteen te jaag. Dié pogings het teen 06:00 vrugte afgewerp met JP Smith, Kaapstad se burgemeesterskomiteelid vir veiligheid, wat sê dat daar grotendeels ŉ kalmte oor Kaapstad hang. Volgens Smith het ŉ klein groepie betogers kort voor middernag in Parklands by Table View byeengekom. “Hulle het probeer om vulstasies in die gebied te intimideer, maar die polisie en private veiligheidsmaatskappy het vinnig gereageer,” sê hy. “Een van die EFF-betogers is in hegtenis geneem, terwyl nege ander na ŉ veiligheidskompleks is waar hulle geskuil het.” Daar was ook verskeie pogings om rommel op paaie in Khayelitsha, Hundle en Symphony te brand. Brandbestryders is egter ontbied en kon daarin slaag om die brandende rommel te blus en dit te verwyder. Wetstoepassingsowerhede monitor die situasie in Kaapstad. (Foto: JP Smith/Facebook) Volgens Smith het betogers laat gisteraand probeer om twee MyCiTi-busse met petrolbomme te bestook. “Die pogings het egter gefaal en die brande is geblus. Die busse het slegs rookskade opgedoen.” Sowat 100 betogers het vroeg Maandag in Woodstock byeengekom en probeer om in die rigting van Mowbray te beweeg. Die polisie het egter traangas na hulle afgevuur waarna die betogers uiteengejaag is. Teen 03:00 het nog betogers by Borcherds Quarry vergader, maar die polisie en metropolisie het daarin geslaag om die betogers Nyanga se kant toe terug te druk. “Vanoggend is al die strate stil en die verkeer vloei,” sê Smith. “Daar is net ŉ gebarste waterpyp by Malibongwe-rylaan sowel as by Prince George-rylaan, wat tot gevolg het dat dié strate gesluit is. “ŉ Paar strate is in Nyanga gesluit as gevolg van betogers wat klippe gooi. “Andersins is Kaapstad soos altyd oop vir sake.” Betogers ruk op in KZN EFF betogers in KwaZulu-Natal. (Foto: EFF KZN/Twitter) Foto’s wat die EFF op Twitter deel, wys hoe betogers in hul honderde in KwaZulu-Natal opruk. Die meeste van die betogers is geklee in die EFF se rooi hemde en barette en dra plakkate wat lui: “Ons mense slaap honger” en “Ramaphosa het baie geld onder sy matras gedruk”. Die betogers het reeds in dié provinsie amok gemaak toe hulle in Durban opgeruk het. Kyle van Reenen, woordvoerder van Emer-G-Med, sê paramedici is om 20:00 Sondag na die N2 en M1 in Durban-Suid ontbied. “Met hul aankoms op die toneel het hulle ŉ beseerde veiligheidswag aangetref,” sê hy. “Die beampte se arm is gebreek nadat betogers ŉ baksteen na sy voertuig gegooi het.” Die wag is op die toneel behandel en gestabiliseer voordat hy na ŉ nabygeleë hospitaal geneem is. Wetstoepassingsowerhede monitor die situasie in dié provinsie.